作者:葛長庚
標題:沁園春
內容:大丈夫兒，冰肝玉膽，礪山帶河。算此身此世，無過駒隙，一名一利，未值鴻毛。相府如潭，侯門似海，那得煙霄爾許高。當初我，是乘雲御氣，幾百千遭。此生勳業無多。也手種梅花三百窠。又底曾嗅著，廟堂鐘鼎，底曾拈得，幃幄弓刀。玉帝遙知，金書何晚，時有鶴鳴於九皋。如今且，向風前浪舞，月下高歌。